Oficiālais Vēstnesis L 088 , 05/04/1996 Lpp. 0005 - 0006



Padomes Direktīva 96/21/EK (1996. gada 29. marts), ar ko groza Komisijas Direktīvu 94/54/EK par tādu norāžu obligātu iekļaušanu dažu pārtikas produktu marķējumā, kas nav paredzētas Padomes Direktīvā 79/112/EEK EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Padomes Direktīvu 79/112/EEK (1978. gada 18. decembris) par dalībvalstu tiesību aktu tuvināšanu attiecībā uz galapatērētājam pārdodamu pārtikas produktu marķēšanu, noformējumu un reklāmu [1], un jo īpaši tās 4. panta 2. punktu, ņemot vērā Eiropas Parlamenta un Padomes Direktīvu 94/35/EK (1994. gada 30. jūnijs) par saldinātājiem, kurus lieto pārtikas produktos, un jo īpaši tās 6. pantu [2], ņemot vērā Komisijas priekšlikumu, tā kā Komisijas Direktīvā 94/54/EK (1994. gada 18. novembris) par tādu norāžu obligātu iekļaušanu dažu pārtikas produktu marķējumā, kas nav paredzētas Padomes Direktīvā 79/112/EEK [3], ir ietverts to pārtikas produktu saraksts, uz kuru marķējuma jāiekļauj viena vai vairākas papildu norādes; tā kā šīs direktīvas mērķis ir papildināt minēto pielikumu attiecībā uz pārtikas produktiem, kuru sastāvā ir saldinātāji; tā kā, ņemot vērā ierosinātās darbības apjomu un ietekmi, ar šo direktīvu ieviestie Kopienas pasākumi ir būtiski, lai sasniegtu izvirzītos mērķus; tā kā dalībvalstis nevar sasniegt minētos mērķus, darbojoties katra atsevišķi; tā kā turklāt Direktīvā 94/35/EK jau paredzēta minēto mērķu sasniegšana Kopienas līmenī; tā kā, lai nodrošinātu, ka patērētāji saņem pietiekamu informāciju, to pārtikas produktu marķējumā, kuri satur saldinātājus, jāietver sīkas ziņas par tiem; tā kā turklāt uz to pārtikas produktu marķējuma, kuri satur noteiktu kategoriju saldinātājus, jāiekļauj attiecīgi brīdinājumi; tā kā saskaņā ar Direktīvas 79/112/EEK 17. pantā un Direktīvas 94/35/EK 7. pantā izklāstīto procedūru šīs direktīvas projektu iesniedza Pastāvīgajai pārtikas produktu komitejai; tā kā minētā komiteja nespēja sniegt atzinumu; tā kā saskaņā ar jau minēto procedūru Komisija ir iesniegusi Padomei priekšlikumu attiecībā uz veicamiem pasākumiem, IR PIEŅĒMUSI ŠO DIREKTĪVU. 1. pants Direktīvas 94/54/EK pielikumu papildina ar šādu tekstu: "Pārtikas produkta veids vai kategorija | Norādes | Pārtikas produkti, kas satur saldinātāju vai saldinātājus, kuri atļauti ar Direktīvu 94/35/EK. | "ar saldinātāju(-iem)"Saskaņā ar Direktīvas 79/112/EEK 5. pantu šo norādi pievieno nosaukumam, ar kādu produktu tirgo. | Pārtikas produkti, kas satur cukura vai cukuru piedevu un saldinātāju vai saldinātājus, kuri atļauti ar Direktīvu 94/35/EK. | "ar cukuru(-iem) un saldinātāju(-iem)"Saskaņā ar Direktīvas 79/112/EEK 5. pantu šo norādi pievieno nosaukumam, ar kādu produktu tirgo. | Pārtikas produkti, kas satur aspartāmu. | "satur fenilalanīna avotu" | Pārtikas produkti, kas satur vairāk kā 10 % pievienotu poliolu. | "pārmērīga lietošana var izraisīt caureju veicinošu iedarbību" | 2. pants Dalībvalstis vajadzības gadījumā izdara grozījumus savos normatīvajos un administratīvajos aktos līdz 1996. gada 1. jūlijam, lai: - ne vēlāk kā līdz 1996. gada 1. jūlijam atļautu tirdzniecību ar produktiem, kas atbilst šīs direktīvas prasībām, - no 1997. gada 1. jūlija aizliegtu tirdzniecību ar produktiem, kas neatbilst šīs direktīvas prasībām. Tomēr var turpināt tirdzniecību ar produktiem, kas laisti tirgū vai marķēti pirms minētā datuma un neatbilst šīs direktīvas prasībām, līdz to krājumi ir beigušies. Dalībvalstis par to tūlīt informē Komisiju. Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka paņēmienus, kā izdarāmas šādas atsauces. 3. pants Šī direktīva stājas spēkā 20. dienā pēc tās publicēšanas Eiropas Kopienu Oficiālajā Vēstnesī. 4. pants Šī direktīva ir adresēta dalībvalstīm. Briselē, 1996. gada 29. martā Padomes vārdā — priekšsēdētājs T. Treu [1] OV L 33, 8.2.1979., 1. lpp. Direktīvā jaunākie grozījumi izdarīti ar Direktīvu 93/102/EK (OV L 291, 25.11.1993., 14. lpp.). [2] OV L 237, 10.9.1994., 3. lpp. [3] OV L 300, 23.11.1994., 14. lpp. --------------------------------------------------